حبيت اختص حضرتك بالسؤال علشان اجاباتك موضوعية و مقنعة... ليه في الاسلام الزوج مكرم جداا و ليه حقوق كتير و طاعته واجبة.. الخ و الزوجة ملهاش الكم ده من التقديس و حضرتك اكيد عارف قيمة الزوجة و ده قياسا مثلا بوالدتك شوف اد ايه بتتعب.. بحس ان الست بتتطحن و الراجل متاعبه قليلة و رفاهيته بتزيد بالجواز
أنا ممكن أجاوب السؤال دا بعدة طرق.  بس أنا فكرّت نعمل مقارنة بين الزوج والزوجة من أول ما حضرته يقرر يبوظ حياته ويتجوز :D :D  1-حضرته مضطر يستحمل كل احتمالات الرفض اللي هيقابلها بسبب عوامل كتير خارجة عن إرادته : زي أنه ما عهوش المرتب الكافي اللي يعيش بنت عمو الوزير في مستوى بيت أبوها ، وزي أنه مش دكتور وبنت خالتها جالها دكتور ، وزي أنه لأ معلش البت لسه صغيرة ، أو لأ معلش البت كبيرة عليك ،، وحاجات كتير من دي.  2-حضرته عدى من انتخابات المتقدمين دي ، لازم يقعد يجي زيارات وعزومات وبلا بلا ، وفلوووس بقى.  3- قررنا نتخطب الحمدلله ، يجيب شبكة بقى ، وفلوووس.  4-شقة .. لوحدها كفاية ما بالك بأنه هيشطبها ويجيب صنايعية ويسهر معاهم ويقولوا له هنيجي الساعة 1 ، ويجيوا الساعة 8 بالليل ، ويقولوا : اتأخرنا عليك؟ هي نصاية بس مش كده؟  5- عفش .. لوحده كفاية برضه. 6-الحمد لله هنكتب الكتاب ، مهر ، وإيشي قاعة وإيشي بتاع .. فلوووووس.  7-زعلت منه الهانم لأنه ما جابلهاش هدية في عيد ميلاد حماة جدة خالة ابن عمة أم صاحبتها ، فيجيب هديتين ، واحدة عشان يصالحها ، وواحدة عشان عيد ميلاد حماة جدة خالة ابن عمة أم صاحبتها.  8-أبوها كل شوية يقول له : أمها عاوزة لون الشقة فحلقي فاتح على بينك غامق ، وهو أساسًا يعرف 3 ألوان وبيتلغبط في الرابع.  9-كل دا هو مستحمل وطالع عينه في الشغل ، عشان أيام العزوبية كان بيسيب الشغل لو ماعجبهوش من تاني يوم ، بس دلوقتي عليه فلوس قد كده وجمعيات ، وقصص ، تعب وفلووووووس.  10- هنتجوز ، الحمد لله.  فرح بقى ، وليلة العمر ، وليلة اللي مش عمر ، وفلووووووس.  11-اتجوزنا الحمد لله؟ ، وبقينا في عش الزوجية؟  لازم بقى يصرف كل يوم أكل وشرب ولبس - ودا الواجب عليه شرعًا - وبالتالي ما ينفعش لو مزاجه مش جايبه ينام إنهاردة ، بينما حضرتك عادي ، ممكن ما تصحيش الصبح من أساسه.  12- حامل؟ ، ألف مبروك ، إيشي علاج ودواء وعناية خاصة ، ويستحمل بوظان الهرمونات بقى ، وقصص.  13- جبتم ولد صغير؟ ، الحمد لله ، يتربى في عزك ، بامبرز ودكاترة وحقن وأدوية ، وكل شوية الولد يطلع بمشكلة جديدة ، فنشوف هنعمل ايه؟  14- كبر الحمد لله؟ ، ادفع يا بابا ، حضانة ومدارس وهدوم عيد وهدوم وقفة ، وهدية عيد ميلاد صاحبة خالة حماة جدتك لسه برضه لازم يجيبها.  15- كل دا وهو بيروح الشغل كل يوم برضه.  16- بعد كل دا ، زعلت منه ، فتقول له : يا أخي انا ما شفتش من وشك حاجة حلوة أبدًا ، (آه والله ، بعد كل دا) ، طلقني :D  17- صبر واستحمل وجاب هدية بالشيء الفلاني عشان يصالح البنية ، تقول له : حبيبي وتديله قلب من الأخضر أخيرًا :D :D  18- في مرة اتخانقوا وباظت خالص وطلقها فعلًا ، عليه سكناها ، وسكنى أولادها لو معاهم أولاد ، وعليه نفقتها ، ونفقة أولادها ، يعني بعد ما طلقها ، لسه وراه برضه! :D مستكترة ع الراجل في كل المعاناة إنه يرجع بيته يلاقيه هادي ويتسمع كلامه وتستأذنيه في أنك تخرجي من بيته؟  دا حتى ظلم والله بعد كل المعاناة اليومية دي إنه ما ياخدش حقوقه؟  فين الرفاهية دي بجد؟ ، يعني الراجل بيعيش حياته في نصب دائم ، وبيسرق من الزمن لحظات سعيدة مع زوجته وولاده ، نيجي نعمله له فيها مشاكل كمان؟ ومافيش مقارنة خالص بين حياة الزوج برة البيت ، وبين حياة زوجته داخل البيت ، خالص والله. الحياة برة أقسى بكتير جدًا. أخيرًا: راجعي الأجوبة اللي هنا :  https://ask.fm/Alghazimh/answers/142126125381